CELEX: 62015CN0202
Language: fi
Date: 2015-04-29 00:00:00
Title: Asia C-202/15: Ennakkoratkaisupyyntö, jonka Commissione Tributaria Regionale di Milano (Italia) on esittänyt 29.4.2015 – Agenzia delle Entrate – Direzione Regionale Lombardia v. H3G SpA

10.8.2015   
            
            
               FI
            
            
               Euroopan unionin virallinen lehti
            
            
               C 262/2
            
         Ennakkoratkaisupyyntö, jonka Commissione Tributaria Regionale di Milano (Italia) on esittänyt 29.4.2015 – Agenzia delle Entrate – Direzione Regionale Lombardia v. H3G SpA
   (Asia C-202/15)
   (2015/C 262/03)
   Oikeudenkäyntikieli: italia
   
      Ennakkoratkaisua pyytänyt tuomioistuin
   
   Commissione Tributaria Regionale di Milano
   
      Pääasian asianosaiset
   
   
      Valittaja: Agenzia delle Entrate – Direzione Regionale Lombardia
   
      Vastapuoli: H3G SpA
   
      Ennakkoratkaisukysymykset
   
   
               1)
            
            
               Kun otetaan huomioon, että Italian lainsäätäjä on käyttänyt oikeutta, josta säädetään direktiivin 2006/112/EY (1) 90 artiklan 2 kohdassa ja 185 artiklan 2 kohdan toisessa alakohdassa (ja ennen kyseisen direktiivin hyväksymistä direktiivin 77/388/ETY (2) 11 artiklan C kohdan 1 alakohdassa ja 20 artiklan 1 kohdan b alakohdan toisessa virkkeessä), joista ensimmäinen koskee veron perusteen pienentämistä ja toinen veronalaisista liiketoimista kannetun arvonlisäveron oikaisua siinä tapauksessa, että osapuolten sopima kauppahinta jää kokonaan tai osittain maksamatta, onko EUT-sopimuksessa vahvistettujen suhteellisuusperiaatteen, tehokkuusperiaatteen ja arvonlisäveron soveltamista koskevan neutraalisuusperiaatteen mukaista asettaa rajoja, joiden seurauksena verovelvollisen on mahdotonta tai suhteettoman vaikeaa saada takaisin kokonaan tai osittain maksamatta jätettyä kauppahintaa koskeva vero?
            
         
               2)
            
            
               Jos vastaus ensimmäiseen kysymykseen on myöntävä, onko edellä mainittujen periaatteiden kanssa yhteensopiva sellainen säännös – kuten tasavallan presidentin asetuksen nro 633/1972 26 §:n 2 momentti – jolla unionin jäsenvaltion veroviranomaisen tulkintakäytännössä oikeuden veron palautukseen katsotaan edellyttävän sitä, että ensin on ryhdytty maksukyvyttömyys- tai perintätoimiin ja todettu ne tuloksettomiksi, siinäkin tapauksessa, että tällaiset toimet ovat selvästi epätaloudellisia, kun otetaan huomioon saatavan määrä, perinnän onnistumismahdollisuudet ja perintätoimista tai maksukyvyttömyysmenettelyistä aiheutuvat kustannukset?
            
         
      (1)  Yhteisestä arvonlisäverojärjestelmästä 28.11.2006 annettu neuvoston direktiivi 2006/112/EY (EUVL L 347, s. 1).
   
      (2)  jäsenvaltioiden liikevaihtoverolainsäädännön yhdenmukaistamisesta – yhteinen arvonlisäverojärjestelmä: yhdenmukainen määräytymisperuste 17.5.1977 annettu neuvoston kuudes direktiivi 77/388/ETY (EYVL L 145, s. 1).